google/wiki40b huggingface dataset:
ידוען

יְדוּעָן (באנגלית: Celebrity; בלועזית: סלבריטי, ובקצרה בעגה: סֶלֶבּ) הוא אדם מפורסם, לרוב עקב פעילותו בתחום הבידור (טלוויזיה, קולנוע, מוזיקה), הדוגמנות או הספורט. לעיתים זוכה הידוען לפרסום למרות שתרומתו לתחום עיסוקו היא שולית. ישנם גם מקרים של ידוענים שהפכו פעילים בתחום הפוליטיקה, וכן פוליטיקאים שנחשבים לידוענים.

מאפיינים

הידוענים מוכרים לחלק גדול מהציבור הרחב, ורבים עוקבים בשקיקה אחר חייהם האישיים. תופעת הידוענות קשורה באופן הדוק מאוד לרכילות. קיימת התעניינות בחייהם האישיים של ידוענים רבים, ולעיתים הדבר מלווה בהטרדות. תעשייה שלמה של צלמים, המכונים 'פפראצי', מתפרנסת מהשגת תמונות של ידוענים. הידוענים מספקים יצר מציצנות; כך ההתעסקות בחיי הידוענים מהווה בידור פופולרי. ידוענים רבים קשורים בשערוריות בגידות, תככים, מין וסמים. בין אם בשל אורח חייהם המאפשר נהנתנות ובין אם בשל ההתעניינות הציבורית הרבה, הגורמת לתקשורת להבליט אירועים אלו.
מנגד נהנים הידוענים מהפופולריות שלהם, וביכולתם להשיג לרוב חוזי פרסום יקרים, הזמנות לאירועים חברתיים יוקרתיים והנחות ניכרות ברכישת מוצרים, כחלק מהמיתוג של מוצרים אלה. קיימים ידוענים שלא אוהבים את ההתעניינות הציבורית ואת החדירה לפרטיות ומנסים להתחמק מהצלמים, המעריצים וממדורי הרכילות. ידוענים רבים שוכרים יועצי תקשורת ויחסי ציבור כדי לשפר את יחסם עם הקהל ולהקל על העומס הכרוך בתקשורת עמו.
עיתונים רבים מפרסמים מדור קבוע המתמקד בפרטי רכילות אודות ידוענים. חלוץ בתחום זה בישראל היה המדור "רחל המרחלת" בשבועון "העולם הזה". טור רכילות נודע אחר בישראל, היה "ציפורה", במקומון "העיר".

ידוענים ופוליטיקה

ישנן שתי צורות לתופעת ה"פוליטיקאי ידוען" של אדם המשלב בין תחום הפוליטיקה לידוענות. הראשונה היא של פוליטיקאי שנבחר לתפקיד או מועמד לתפקיד ציבורי העושה שימוש באלמנטים של כוכבנות על מנת להציג את טענתו לייצוג של קבוצה או מטרה. הצורה השנייה היא של ידוען מתחום התרבות הפופולרית העושה שימוש בהערצה אליו על מנת להביע את דעתו בנושאי השעה.
יחסי מאלי–סין

היסטוריה

היחסים בין הרפובליקה העממית של סין לרפובליקת מאלי כוננו ב-25 באוקטובר 1960, מוקדם יותר מרוב מדינות העולם שאז עוד תמכו והכירו ברפובליקה הסינית כממשלה הלגיטימית השולטת על כל שטחה של סין.
לפי דיווחי התקשורת, בשנים 2000 עד 2013 התקיימו יותר מ-20 שיתופי פעולה וקבלת עזרות כלכליות של מאלי מהרפובליקה העממית של סין. שוויים של שיתופי הפעולה בין שתי המדינות בשנים אלו עומד על 154 מיליון דולר אמריקאי. ב-2010 עזרה הרפובליקה העממית של סין בהקמת כביש מהיר בבירה במקו. ב-2007 תרמה הרפובליקה העממית של סין 51.5 מיליון דולר אמריקאי למאלי ובכך עזרה לה לבנות את "הגשר השלישי" בבירה במקו.
בשנת 2013 נפגש נשיא סין שי ג'ינפינג עם נשיא מאלי איברהים בובאכר קייטה.
סיגורדור אינגי יוהנסון

ביוגרפיה

יוהנסון חבר המפלגה הפרוגרסיבית של איסלנד (מפלגת מרכז-ימין). כיהן מ-2013 כשר לאיכות הסביבה ומשאבי טבע במקביל לתפקידו כשר הדיג והחקלאות. ב-2014 תיק איכות הסביבה ומשאבי הטבע הועבר לחברתו למפלגה — סיגרון מגנוסדוטיר, אך יוהנסון המשיך לכהן כשר הדיג והחקלאות.
יוהנסון מונה לתפקיד ראש הממשלה ב-7 באפריל 2016 בעקבות התפטרותו של סיגמונדור דויד גונלאוגסון בעקבות הגילויים שנחשפו במסמכי פנמה. ב-2 באוקטובר  אותה שנה הוא נבחר לתפקיד מנהיג המפלגה הפרוגרסיבית בהפרש קולות קל מהמנהיג המכהן, סיגמונדור דויד גונלאוגסון.
ב-30 באוקטובר 2016, עם היוודע על הפסדה בבחירות הכלליות שנערכו יום קודם לכן, בהם נחלה מפלגתו תבוסה, הודיע יוהנסון על כוונתו להתפטר.
Maximum Transmission Unit

בתקשורת מחשבים, המונח Maximum Transmission Unit (בקיצור MTU ) מציין את גודל המנה המקסימלי (בבתים) ששכבה נתונה בפרוטוקול מסוים יכולה להעביר. ערכי ה-MTU יכולים להיקבע מראש (לדוגמה, ברשת Ethernet) או ברגע ההתקשרות (כמו בחיבור PPP). ככל שה-MTU יותר גבוה, כך רוחב הפס מנוצל בצורה יעילה יותר. כשה-MTU גבוה מדי, הזמן הדרוש להעברת מנה אחת גורם לעיכוב בהעברה של המנות הבאות אחריה (ראו: לאג). לדוגמה, מנה של 1500 בית - המנה הגבוהה ביותר המותרת בשכבת הקו של פרוטוקול Ethernet ומכאן המנה הגבוהה ביותר ברוב אזורי האינטרנט - תחסום מודם של 14.4k למשך כשנייה אחת.

קביעת ה-MTU של נתיב (Path MTU)

ה-Path MTU מוגדר כגודל המנה המקסימלי שיכול לעבור בנתיב נתון, מבלי שזו תצטרך להתפצל לתת-מנות. כדי לקבוע את ערך ה-Path MTU בפרוטוקול IP, מסמנים את האופציה DF (Don't Fragment) בפתיח של החבילה. כאשר החבילה מגיעה לצומת שה-MTU שלה נמוך מגודל החבילה, נשלחת בחזרה חבילת ICMP עם ה-MTU של הצומת. התהליך נמשך עד שמגיעים לשרת היעד. הבעיה בשיטה זו היא, שכיום מספר גדול של שרתים חוסמים את התעבורה של חבילות ICMP כדי למנוע התקפת מניעת שירות. בנוסף לכך, בפרוטוקול IP הנתיב משתנה באופן דינמי בעקבות אירועים שונים, ולכן ה-Path MTU עשוי להשתנות.
בווארו

בווארו (בספרדית: Bávaro) הוא אזור תיירותי בפונטה קאנה הממוקם במחוז La Altagracia, המחוז הצפוני ביותר ברפובליקה הדומיניקנית. אזור זה התפתח במקביל לאזור הנופש והתיירות של פונטה קאנה ותוכנן להיות עיירה לעובדי אתר הנופש. עם הקמת המלונות לאורך החוף המזרחי, צפונית לפונטה קאנה, בווארו הפך להיות מרכז שירותים.

רשת הכבישים

בווארו מתחילה בצומת הכבישים Veron אחרי העיר איגוויי והכפר הקטן Otra Banda ומשתרעת לאורך 15 ק"מ צפונה עד הצטלבות הכבישים לחוף מקאו. חופים נוספים בצפון כוללים את חופי Uvero Alto, רוקו קי ו-La Vacama . באזור Bavaro יש 10 ק"מ של חופים.
במרכז בווארו נמצאת צומת Friusa. מאחורי צומת Veron בצד הימני נמצאת הדרך ל-Cabeza de Toro, הקצה המזרחי של האי היספניולה בכלל ושל הרפובליקה הדומיניקנית בפרט. הצומת הבאה, אל קוקו לוקו, מובילה אל Friusa Centar וליעדים צפוניים נוספים.

מלונות, ברים ומסעדות

פיתוח המלונות באזו רקיבל תאוצה אחרי שנת 1998, כאשר מלונות באזור חואן דוליו נהרסו והוחלט לא לשקם אותם.
המלון העתיק ביותר באזור הוא Barcelo שנמצא משמאל לצומת קוקו לוקו ול Villas Bavaro 1 ו-Villas Bavaro 2. אחד מהמלונות החדשים הוא כפר הנופש Now Larimar. מועדון הספורט והגולף קוקוטל נמצא בקדמתם של שני מלונות Melia (Paradisus Palma Real, Meliá Caribe Tropical) והקניון, Plaza Palma Real.
מאחורי מלונות Melia נמצאת El Cortecito, הדרך החולית הראשונה לשדה התעופה הבינלאומי פונטה קאנה. הבניין העתיק ביותר בלוס קוראלס (שבו מתחילה דרך זו) הוא Pirata ובו נמצאים כיום שלושה ברים : Bamboo bar, Soles ו- Umi.

שירותים אחרים

הצומת הבאה, Plaza בווארו, מלאה בחנויות של מתנות והיא מובילה אל מועדון הריקודים Mangu and Areito ולחופים הלבנים של מגרש הגולף. פנייה שמאלה בצומת Plaza בווארו תקח אתכם לצומת Friusa. למעשה, יש רק דרך ראשית אחת בבווארו והיא מעגלית. 
משטרת התיירות נמצאת בסמוך לתחנת האוטובוס קרוב ל-Friusa. בחלק מהדרך מ-Plaza בווארו לFriusa תוכלו למצוא בתי חולים וכן קניונים עם בארים ומסעדות. בווארו מסתיימת בצומת שמובילה לחוף מקאו, היכן שממוקם מלון RIU.
ג'יבריש

גִ'יבְּרִישׁ (לפי האקדמיה ללשון העברית: קַשְׁקֶשֶׁת) הוא כינוי לדיבור הנשמע כשפה טבעית אך אינו אלא רצף של הברות חסרות פשר, שאינן מובנות אף לדובר עצמו.

מקור המילה

המילה לקוחה מאנגלית: gibberish, מהבסיס gibber והסיומת -ish, המציינת בין היתר שפות. ישנן מספר תאוריות למקור הבסיס gibber:
לפי האחת, המקור הוא הפועל gibber, הקרוב לפועל jabber, "לקשקש", אך מאחר שהמילה gibberish תועדה עוד לפני המצאת הפועל הזה, נכונות התאוריה מוטלת בספק.
לפי השנייה, נקראת השפה על שמו של האלכימאי הערבי גַּ'אבִּר בִּן־חַיַאן (ערבית: جَابِر بِن حَيَّان), הידוע גם בשמו הלטיני Geber, אשר כתב את עבודותיו בכתב סתרים לא מובן לאחרים מחשש לרדיפה דתית. הסבר אחר מייחס את השם לבליל השפות של יורדי הים השונים שהתיישבו בגיברלטר.

שימושים

לעיתים משמש המונח ככינוי גנאי לתיאורה של שפה תקנית עמוסה במילים לועזיות שאינן מובנות לשומע המצוי, וכל מטרתן, לכאורה, ליצור רושם על השומע. המונח "ג'יבריש" משמש גם לתיאור תוצאות תקלה בטקסטים כתובים המוצגים באמצעי מדיה אלקטרוניים (כגון דפדפנים, דואר אלקטרוני, מסרים מידיים, SQL). התקלה מתבטאת בהצגה של הטקסט בכיוון הפוך או בהצגה של תווים שונים מאלו שנכתבו, למשל רצף סימני שאלה או תווים מיוחדים. בעיות כאלו נוצרות עקב אי-תאימות בקידוד השפה בין הצדדים.

בתרבות

בסרט "זמנים מודרניים" משנת 1936, צ'ארלי צ'פלין, המגלם נווד שמקבל עבודה כבדרן בבית קפה, שר שיר בג'יבריש, לאחר ששכח את מילות השיר שהיה עליו לשיר. בסרט "הדיקטטור הגדול", שהופק ארבע שנים לאחר מכן, עושה צ'פלין שימוש קומי נוסף בג'יבריש, כאשר הוא מגלם את דמותו של אדנואיד הינקל (בן דמותו של היטלר), ונושא נאום ג'יבריש שכולו לעג לדיקטטורים ולסגנון דיבורו הצורם וההיסטרי של היטלר.
בין היצירות האמריקניות המפורסמות הכוללות קטעי ג'יבריש, ניתן למנות את סרטי "החבובות" ואת סדרת הטלוויזיה. חלק מהדמויות שם, כגון הטבח השוודי והעוזר של המדען, דוברות ג'יבריש.
בין היצירות הישראליות שבהן יש ג'יבריש, ניתן למנות את אלבום הבכורה של חיים צינוביץ', פרויקט הג'יבריש, שמכיל שירים אתניים בג'יבריש, בשילוב עם מוזיקת רוק. ניתן למנות גם שיר של משינה, "כרים עבדול זמר" וחלק נכבד מאחת מסצנות הפתיחה של הסרט נקמתו של איציק פינקלשטיין.
סרטו של אריק קפלון סולו לטוּבּה דובר כולו ג'יבריש, וכתוביות "מתרגמות" את התסריט לצופים. בסדרה אחמד וסלים מדברות הדמויות בשפה ייחודית המורכבת משפות רבות. בין יתר ה"שפות" מהולה גם הג'יבריש.
גילה כליפי-אמיר

ביוגרפיה

למדה בתיכון "הולץ" בחולון. בשנת 1981 התגייסה לצה"ל. היא הקצינה הראשונה שסיימה קורס מפקדי גדודים והיא בוגרת המכללה לביטחון לאומי.
שירתה בתפקידי פיקוד במערך הכשרת הטירונים. בשנת 2003 מונתה למפקדת מערך גיבוי הלחימה (מג"ל) בזרוע היבשה, בדרגת אלוף-משנה. בשנים 2006 - 2009 שימשה ראש מחלקת התשתית והפריסה באגף התכנון. ביולי 2009 מונתה ליועצת הרמטכ"ל לענייני נשים והועלתה לדרגת תת-אלוף. באוקטובר 2010 הודיעה על כוונתה לפרוש מצה"ל בקיץ 2011, מוקדם מהמתוכנן.
כיום משמשת כיועצת בתחום התשתיות לחברות אנרגיה.
נשואה לאלוף במיל' מאיר כליפי, שבתפקידו האחרון בצה"ל היה המזכיר הצבאי של ראש הממשלה. לזוג שלושה ילדים. היא בעלת תואר שני במדעי המדינה מאוניברסיטת בר-אילן.
רן מידן

רן מידן הוא מנהל ישראלי המכהן כנשיא וכמנכ"ל חברת נטפים. זוכה פרס התעשייה לשנת 2018 מטעם התאחדות התעשיינים בישראל. בעבר כיהן כמנכ"ל אזור אסיה פסיפיק בחברת אדמה פתרונות לחקלאות.

ביוגרפיה

מידן נולד בשנת 1970 בישראל לאילנה מידן, מורה, ולבני מידן, תא"ל בצה"ל. הוא שירת כקצין בדרגת סרן ביחידה 8200 של חיל המודיעין. למידן תואר ראשון בהצטיינות בחשבונאות וכלכלה מאוניברסיטת בר-אילן ותואר שני במנהל עסקים (MBA) עם התמחות במימון, אף הוא מאוניברסיטת בר-אילן. מידן מתגורר בשוהם עם רעייתו לילך ושלושת בניהם.

קריירה

מידן החל את דרכו המקצועית בחברת רואי החשבון סומך-חייקין (KPMG). בשנת 1998 הצטרף לקונצרן "כור תעשיות", וכיהן במספר תפקידי ניהול בכירים, לרבות סמנכ"ל כספים וסגן נשיא. בשנת 2006 הצטרף לחברת אדמה פתרונות לחקלאות (לשעבר מכתשים אגן תעשיות), ושימש כסמנכ"ל הכספים של החברה. בתפקידו האחרון בחברה מונה מידן למנכ"ל אזור אסיה פסיפיק, אפריקה והמזרח התיכון ולצורך כך עבר להתגורר בסינגפור. במאי 2014 החליף מידן את יגאל אייזנברג בתפקיד נשיא ומנכ"ל חברת נטפים.
בשנת 2017 הוביל את מיזוג הענק עם חברת מקסיכם שרכשה 80% ממניות נטפים תמורת 1.5 מיליארד דולר.
בנובמבר 2018 זכה רן בפרס התעשייה לשנת 2018 מטעם התאחדות התעשיינים בישראל.
ילנה אוסטפנקו

קריירה

אוסטפנקו נולדה וגדלה בריגה. אביה, יבגני אוסטפנקו, היה שחקן כדורגל בעברו. יש לה אח שחי בארצות הברית. היא החלה לרקוד ריקודים סלוניים ולשחק טניס בגיל 5. היא השתתפה באליפות לטביה בריקודים סלוניים לילדים. בגיל 12 החליטה להתרכז בטניס. היא דוברת רוסית, אוקראינית, לטבית ואנגלית.

2014

באליפות וימבלדון 2014 זכתה אוסטפנקו בתואר לנערות. הופעתה הראשונה בטורניר מקצועני נערכה באליפות טשקנט הפתוחה בשנת 2014 שבו היא ניצחה את שחר פאר מישראל בסיבוב הראשון בשתי מערכות (3-6, 5-7). בסיבוב השני היא הפסידה לקסניה פרווק מרוסיה בשתי מערכות (6-2, 7-6).

2015

באליפות ארצות הברית הפתוחה היא הפסידה בסיבוב השני לשרה אראני מאיטליה (דורגה במקום 16 בטורניר) בשלוש מערכות (0-6, 6-4, 6-3). בספטמבר היא הגיעה לראשונה לגמר טורניר WTA שנערך בקוויבק סיטי והפסידה בו לאניטה בק מגרמניה (דורגה במקום 5 בטורניר) בשתי מערכות (6-2, 6-2).

2016

אוסטפנקו השתתפה בטורניר הטניס ליחידות באולימפיאדת ריו דה ז'ניירו (2016), שבו הודחה בסיבוב הראשון לאחר שהפסידה לסמנתה סטוסור מאוסטרליה (דורגה במקום 13 בטורניר) בשלוש מערכות (1-6, 6-3, 6-2).

2017

באליפות צרפת הפתוחה היא ניצחה בשלב חצי הגמר (ביום הולדתה) את טימאה בצינשקי משווייץ ב-3 מערכות (6-7, 6-3, 3-6) ועלתה למשחק הגמר. בגמר היא ניצחה את סימונה האלפ מרומניה (דורגה במקום 3 בטורניר) בשלוש מערכות (4–6, 6–4, 6–3), וזכתה בפעם הראשונה בטורניר גראנד סלאם. היא הראשונה מלטביה שזכתה בגראנד סלאם, והיא השחקנית הלא מדורגת הראשונה שזכתה בטורניר זה מאז 1933.
באליפות וימבלדון העפילה לרבע הגמר, בו הפסידה לוונוס ויליאמס בשתי מערכות.

2018

בחודש מרץ היא הגיעה למקום החמישי בדירוג העולמי.
במאי באליפות צרפת הפתוחה, שבה זכתה ב-2017, הודחה כבר בסיבוב הראשון.

2019

באוקטובר העפילה לגמר טורניר לינץ, בו הפסידה לקורי גוף בשלוש מערכות.
איגודי הבמאים והתסריטאים בישראל

איגודי הבמאים והתסריטאים בישראל הם עמותות ציבוריות לקידום פיתוח היצירה המקומית במדינת ישראל. האיגודים הוקמו על מנת לקדם את הבמאים והתסריטאים ולהגן על זכויותיהם, והם מעניקים שירותי דין, הטבות וייעוץ כללי לחבריהם. הם פועלים לשיפור התגמול ליוצרי הקולנוע והטלוויזיה בארץ. באיגודים חברים כ-1000 יוצרים.
איגודי הבמאים והתסריטאים נאבקים למען פיתוח ועידוד היצירה המקורית במדינת ישראל, פועלים לקידום והגנה על זכויות הבמאי והתסריטאי, ומעניקים שירותים, הטבות, ייעוץ ומידע רלוונטי לחבריהם.
יו"ר איגוד הבמאים הוא יריב הורוביץ. יו"ר איגוד התסריטאים הוא עמית ליאור.
גולת הכותרת של מאבקי האיגודים היא חקיקת "חוק הקולנוע" התשנ"ט-1999, שהסדיר את השקעת המדינה בקולנוע הישראלי על כל ענפיו השונים: קרנות תמיכה בסרטים, פסטיבלי קולנוע, בתי ספר לקולנוע וכו'. פריחת הקולנוע הישראלי של השנים האחרונות היא פועל יוצא של חקיקת החוק. אולם גם לפניו ואחריו ניהלו האיגודים שורה של מאבקים עקרוניים שהסתיימו בהצלחה.
הפעילויות האחרונות של האיגודים כללו: משלחת רשמית של חברי איגוד לירדן, העברת תמלוגים לראשונה ל-35 במאים על שידור בערוץ ישראל 10, הכרה של פקודת מס הכנסה במיסוי רב שנתי לבמאים ותסריטאים וכמו כן החתמת 584 יוצרים לשביתה אפשרית אל מול גופי השידור בעניין התמלוגים.
בעקבות מאבק שנמשך כמה שנים, הצליחו האיגודים לשנות את חוק זכויות היוצרים אשר יזם משרד המשפטים. משרד המשפטים הביא להצבעה נוסח מתוקן לסעיף 35 לחוק זכות יוצרים החדש, אשר נוסח במהלך הדיונים בין משרד המשפטים ליוצרים השונים בשיתוף עו"ד אהרן נחומי ועו"ד מיכאל ספרד מחברת תל"י בו צויין: "ביצירה שנוצרה לפי הזמנה, הבעל הראשון של זכות היוצרים בה, כולה או חלקה, הוא היוצר, אלא אם הוסכם אחרת בין המזמין והיוצר, במפורש או במשתמע".
דנהולם אליוט

ביוגרפיה

אליוט נולד בלונדון, בנם של נינה ומיילס אליוט, ולמד במכללת מאלברן והאקדמיה המלכותית לאמנות הדרמה. בעת מלחמת העולם השנייה התגייס אליוט לחיל האוויר המלכותי, שם שירת בתור קשר רדיו בטייסת מס' 76.
לקראת סוף שנת 1942 השתתף אליוט בפשיטה על בסיס צוללות גרמניות בעיר הנמל פלנסבורג. במהלך התקיפה נפגע מפציץ ההנדלי פייג' הליפקס בו שהה אליוט מאש נ"מ גרמנית והוא נאלץ לנטוש את המטוס ולצנוח בשטח הים הצפוני על יד איי סיילט. אליוט ועוד שני אנשי צוות ששרדו את ההתרסקות נלקחו בשבי והועברו למחנה שבויים גרמני בשלזיה עד לסוף המלחמה.

קריירת משחק

בסוף שנות ה-40 ובתחילת שנות ה-50 השתתף אליוט בשתי דרמות המלחמה הבריטיות, מחסום הקול, בבימויו של דייוויד לין, והים האכזר. באמצע שנות ה-60 השתתף בדרמה המבוססת על רומן המלחמה ההיסטורי מלך עכברוש (ע"פי רומן ובימוי של ג'יימס קלאוול; ניסיונו האישי של אליוט סייע לו בגילום אחד הטובים בתפקידיו;) המתרחשת במחנה שבויים יפני, ובתור רופא המבצע הפלות בלהיט הקומי של אותו עשור, אלפי, בבימויו של לואיס גילברט.
ב-1973 הציגה אותו האקדמיה הבריטית כמועמד לשחקן המשנה הטוב ביותר על תפקידו בתור ד"ר ראנק בעיבוד הקולנועי למחזה בית בובות.
שיחק בדרמה הקומית הקנדית המרוץ לצמרת של דודי קרביץ, בסרט רובין ומריאן בדמותו של וויל סקרלט חברו של רובין הוד (בגילומו של שון קונרי), בסרט המלחמה ההיסטורי של ריצ'רד אטנבורו גשר אחד רחוק מדי בתור טייס קרב בריטי ובתור סידני ביינון בדרמת השואה הבדיונית הנערים מברזיל. ב-1979 היה מועמד לפרס שחקן המשנה הטוב ביותר מטעם האקדמיה הבריטית על תפקידו בסרט ג'ק הקדוש.
אליוט זכה בפרס באפט"א ב-1980 בקטגוריית השחקן הטוב ביותר בסדרת טלוויזיה בריטית על הופעתו בלהב על הנוצה.
את הופעתו הראשונה בסרט קולנועי עם הצלחה מסחרית עשה ב-1981 במותחן ההרפתקאות של סטיבן ספילברג שודדי התיבה האבודה בו גילם את ד"ר מרקוס ברודי, אוצר מוזיאון שקונה את חפציו של אינדיאנה ג'ונס (בגילומו של האריסון פורד) ומארגן פגישה בינו ובין סוכני ממשל אמריקאים. על התפקיד הועמד בפעם השלישית לשחקן המשנה הטוב ביותר של האקדמיה הבריטית. האקדמיה הבריטית העניקה לאליוט שלוש זכיות רצופות בפרס שחקן המשנה הטוב ביותר בין השנים 1984–1986 על הופעותיו בתור קולמן בקומדיה משנה מקום משנה מזל, ד"ר צ'ארלס סווביי בקומדיה הבריטית פונקציה פרטית ובתור ורנון בייליס במותחן מותו של עתונאי. אליוט הוא השחקן הראשון והיחיד עד היום (2010) שזכה בשלוש זכיות רצופות בפרס באפט"א לשחקן המשנה הטוב ביותר בסרט קולנוע.
בשנת 1985 היה אליוט מועמד לפרס אוסקר לשחקן המשנה הטוב ביותר על הופעתו כמר אמרסון בדרמה הספרותית הבריטית של ג'יימס אייבורי זיכרונות אהבה מפירנצה.
ב-1987 שיחק בדמותו של ד"ר בארי בעיבוד של ג'יימס אייבורי מוריס, בנוסף שיחק את המורה לצרפתית הווארד בסרטו של וודי אלן ספטמבר.
ב-1989 חזר לגלם את ד"ר מרקוס ברודי בסרט אינדיאנה ג'ונס ומסע הצלב האחרון, ב-1990 שיחק בסרט חיילי צעצוע בתור מנהל פנימיית ילדים יוקרתית וב-1992 הופיע בתפקידיו האחרונים בסרטים רצח איכותי, שם גילם את המרגל סמיילי, ונתפסים על חם.

חיים אישיים

אליוט היה ביסקסואל בארון והתחתן פעמיים. אשתו הראשונה למשך מספר חודשים ב-1954 הייתה השחקנית ורג'יניה מקינה. נישואיו השניים היו נישואים פתוחים עם השחקנית סוזן רובינסון, ונולדו להם בן ובת.
אליוט אובחן כנשא נגיף ה-HIV בשנת 1987, ונפטר ממחלת השחפת על רקע מחלת האיידס, בה היה חולה, בשנת 1992 בגיל 70 בביתו שבאיביזה, גופתו נשרפה. בתו של אליוט, ג'ניפר, תלתה את עצמה ב-2003 כתוצאה משימוש בהרואין. אשתו של אליוט, סוזן רובינסון, נשרפה למוות בשנת 2007 בשריפה שפרצה בדירתה בלונדון.
ריקי רט

ביוגרפיה

ריקי (רבקה) רט נולדה בנתניה, בתו של איש החינוך, הרב ישראל פרידמן, רב קהילת 'ישראל הצעיר' בנתניה. 
בשנת 2000, החלה לימודי מדעי המחשב באוניברסיטה, וסיימה את לימודיה בהצלחה. בשנת 2003 החליטה לפנות לעולם התקשורת. עובדת כעיתונאית במקור ראשון, מפרשנת בערוץ 10 בענייני המגזר הדתי, מנחת אירועים וכותבת טורים בבמות שונות. 
פעילה בעמותת בת מלך, המסייעת לנשים מוכות מהמגזר הדתי והחרדי, כבר כעשר שנים.
ריקי נשואה ליאיר רט, מנהל המרחב של לאומית שרותי בריאות. מתגוררת עם בעלה וחמשת ילדיה בפתח תקווה.
הר הנדרסון (רכס בריטניה)

מקור השם

ההר התגלה על ידי משלחת דיסקברי (אשר חקרה את אנטארקטיקה בין השנים 1901–1904), אשר נתנה להר את שמו.
גארון עילית

היסטוריה

גארון עילית היא אחת מ-83 המחוזות המקוריים שנוצרו ב-4 במרץ 1790 במהלך המהפכה הצרפתית. מחוז זה נוצר כחלק מחבל לנגדוק ההיסטורי. בהקמתו, היה מחוז זה גדול יותר. ההפחתה בשטחו נבעה מתוקף צו של נפוליאון מ-21 בנובמבר 1808 שהורה ליצור את מחוז טארן וגארון מצפון, המחוז החדש לקח שטחים מחמישה מחוזות כולל גארון עילית.

גאוגרפיה

גארון עילית היא אחת משמונה מחוזות בחבל מידי-פירנה. מחוז זה מוקף במחוזות ז'ר והפירנאים העליונים ממערב, טארן וגארון מצפון, וטארן, אוד וארייז' ממזרח. מחוז זה גובל גם בספרד מדרום. חלקו העליון של נהר הגארון עובר דרך מחוז זה (ומכאן שמו של המחוז). נהר הגארון נכנס מספרד לעיירה פוס שבצרפת ועובר דרך בירת המחוז טולוז. בדרום המחוז נמצאים הרי הפירנאים שממשיכים לתוך ספרד.
משחקים מקודשים (סדרת טלוויזיה)

עלילה

סרטאג' סינג הוא מפקח משטרה בעייתי במשטרת מומבאי, שניזון מכדורי שינה ומחפש מטרה בשירותו במשטרה, למרות שזו מצחינה מרמת השחיתות הפושה בה.הוא מקבל שיחת טלפון אנונימית מגאנש גאיטונדה, פושע ידוע לשמצה אשר נעדר במשך 16 שנים. הוא דוחק בסינג להציל את העיר בתוך 25 ימים, השיחה גורמת לשרשרת אירועים, ששורשן עמוק בעולם התחתון האפל. במסעו לגילוי טיבו של האיום שגאנש דיבר עליו עוזרת לו קצינת הביון של אגף המחקר והניתוח, אנג'אלי מאת'ור.

פרסים

הסדרה זכתה בפרס הדרמה הטובה ביותר בפסטיבל News18 iReel Films. הסדרה זכתה בחמישה פרסים מ-11 מועמדויות, כולל פרס השחקן הטוב ביותר (בדרמה) לנוואדוין סדיקי, שחקן המשנה הטוב ביותר לג'יטנדרה ג'ושי, התסריט הטוב (דרמה), אנסמבל השחקנים הטוב ביותר בסדרה (דרמה).
איוואן הראשון, נסיך מוסקבה

כשליט ולדימיר

בשנת 1331 הוא קיבל מהחאן מינוי כנסיך ולדימיר. הוא היה שליט אכזרי וערמומי. בהיותו הנסיך שאסף מיסים מנסיכויות רוסיות לאורדת הזהב הוא התקרב מאוד לחצר החאן. הוא דיכא באכזריות כל ניסיון להתקוממות נגד המיסים הגבוהים. בשנת 1333 הוא החל במערכה צבאית נגד נובגורוד. במקביל הוא התחיל בבנייה רחבת היקף במוסקבה שכללה בניית מספר כנסיות בתוך הקרמלין. בשנת 1337 מיכאל מטבר חזר לנסיכות שלו. לאחר שנתיים איוואן נסע לאורדת הזהב עם תלונות נגדו וכתוצאה מכך הנסיך מיכאל ובנו נהרגו בחצר החאן. מעשית, נסיכות טבר סופחה לנסיכות מוסקבה. הוא גם רכש אדמות רבות בנסיכויות ירוסלבל, קוסטרומה ורוסטוב. כתוצאה מכך הוא הרחיב באופן משמעותי ביותר את נסיכות מוסקבה.
לדעת ההיסטוריונים הרוסים לעליית נסיכות מוסקבה בתקופת איוואן הראשון היו מספר סיבות: הימצאות הנסיכות בלב האדמות הרוסיות תוך הגנתה מפלישות ממערב וממזרח, נהירת אנשי מקצוע לאור שקט יחסי בנסיכות, הימצאות בדרך מסחר חשובה בין נובגורוד לבין נהר וולגה. אישיותו של הנסיך ויחסים מצוינים שהוא פיתח עם החאן תרמו גם הם לחיזוק והרחבת הנסיכות.
ברשותו היו כספים רבים וזה היה המקור לכינויו "קליטה" - שק של כסף.
יוסף יחזקאל ראג'פורקר

ביוגרפיה

יוסף נולד בשנת 1834 בהודו תחת המנדט הבריטי, אביו יחזקאל יוסף ראג'פורקר היה מפקח בתי הספר המיסיונריים שהוקמו על ידי ארגון הכנסייה החופשית במחוז בומביי (מומבאי) ומחוז קולבה אשר בהודו.
יוסף חונך על ידי מורים מיסיונרים נוצרים בריטיים, שעל אף היותם מיסיונריים נוצרים לא ניסו להמיר את דתו אלא להפך עודדו את עניינו בדת היהודית. יוסף למד עברית מאביו יחזקאל וחינך את עצמו בנוסף ברזי השפה העברית ודקדוקה.

קריירה

בשנת 1856 התקבל כמורה בבית הספר על שם דוד ששון בבומביי וחמש שנים לאחר מכן קודם באופן מפתיע לתפקיד מנהל בית הספר בשנת 1861, תפקיד אותו מילא מעל ל-40 שנים.
יוסף עסק בתחום החינוך והרחבת הידע בקרב הקהילות היהודיות בהודו ועידוד התחום האקדמאי, בין תלמידיו נמנים אף מספר אישים יהודים מפורסמים כגון סר אדוארד ששון חבר בפרלמנט הבריטי, סר דויד ששון ותלמידיו נפוצו לכל קצוות האימפריה הבריטית, סין, אפריקה ואף לארצות הברית.
בשנת 1871 נבחר לבוחן הראשי בשפה העברית באוניברסיטת בומביי ובשנת 1879 נבחר כחבר כבוד באוניברסיטה. הוא נודע בהיותו אחד מהחוקרים המובילים בהשוואת התנ"ך היהודי והברית החדשה של הנוצרים. אף קיבל תארים אקדמאים בתחום השפה העברית והשפה המראטהית. היה זה המוסד המוסד האקדמי הראשון בעולם המודרני בנושא שפה העברית, עוד טרם תחיית השפה בשאר העולם היהודי.
בשנת 1890 קיבל אחר כבוד את תפקיד שופט השלום מהממשל הבריטי, הראשון מקרב חברי קהילת בני ישראל ואף מילא תפקיד בחבר המושבעים בבית המשפט העליון בבומביי.
יוסף הגה ופרסם תפילות מיוחדות לרגל חגיגות מאה השנים לבית הכנסת "שערי רחמים" בשנת 1896. בנוסף הגה תפילות מיוחדות לקהילת יהודי רוסיה שעקב פוגרומים מצאו דרכם להודו, ואף הגה תפילות להשגחה משמיים ורחמנות כאשר פרצה מגפה קשה בבומביי בשנת 1900.
יוסף היה דמות מוערכת מאוד בקרב קהילת בני ישראל, קהילת יהודי בגדאד אשר היו בהודו ואפילו בקרב מלומדים בריטיים רבים.
הוא פרסם מעל ל-20 ספרים ותרגומים לספרים מהשפה האנגלית והעברית לשפה המראטהית.
לאחרונה היו מספר ניסיונות להוציא את ספריו במהדורות חדשות אך זכויות היוצרים אינם בידי צאצאיו ולכן נתקלו בקשיים משפטיים.
עקרונות הרפואה הפנימית של הריסון

עקרונות הרפואה הפנימית של הריסון (או: הריסון, עקרונות הרפואה הפנימית; באנגלית: Harrison's Principles of Internal Medicine) הוא ספר לימוד אמריקאי לרפואה פנימית. הספר נחשב לאחד הסמכותיים בתחומו ומקובל להתייחס אליו כספר הנודע ביותר בעולם הרפואה.
הספר שמהדורתו הראשונה ראתה אור ב-1950 נדפס במהדורות רבות ומתעדכנות, המהדורה ה-19 שלו שנדפסה באפריל 2015 מופיעה בשני כרכים. לצד הספר מופיעה בדרך כלל מהדורה מרוכזת שלו כספרון הדרכה בפורמט נוח לנשיאה.
למרות ייעודו של הספר לכל רופא, הוא פופולרי במיוחד בקרב רופאים צעירים, מתמחים וסטודנטים לרפואה.
יהונתן בריק

יהונתן בריק (באנגלית: Yehonatan Berick; נולד ב-1968) הוא כנר, וויולן ומורה לכינור וויולה ישראלי הפועל בצפון אמריקה.
טאג' גיבסון

קריירת המשחק

גיבסון גדל בשכונת ברוקלין שבניו יורק, ובמהלך קריירת התיכונים שלו החליף מספר בתי ספר. לאחר התיכון, הצטרף גיבסון לאוניברסיטת דרום קליפורניה במדיה שיחק במשך שלוש שנים. בעונתו האחרונה במכללה אף הוביל את הקבוצה לאליפות הבית הפאסיפי, ונבחר לחמישיית הטורניר.

שיקגו בולס

גיבסון העמיד עצמו לבחירה בדראפט ה-NBA של שנת 2009, ונבחר במקום ה-26 על ידי קבוצת שיקגו בולס. במהלך רוב עונת הרוקי שלו, פתח גיבסון בחמישייה הראשונה של קבוצתו, והרשים ביכולותיו ההגנתיות ובאנרגיה שהוא מביא למשחקו, ונבחר לשחק במשחק הראווה של שחקני העונה הראשונה מול שחקני העונה השנייה במסגרת סוף-שבוע האולסטאר ב-NBA. בסיום העונה העפיל גיבסון עם קבוצתו למשחקי הפלייאוף, אך הודח כבר בסיבוב הראשון.
לקראת עונת 2010/2011 הגיע אל הקבוצה קרלוס בוזר, המשחק גם הוא בעמדת הפאוור פורוורד. עוד לפני תחילת העונה שבר בוזר את ידו, וגיבסון פתח בחמישייה הראשונה ב-15 המשחקים הראשונים. עם חזרתו של בוזר לסגל הקבוצה, איבד גיבסון את מקומו בחמישייה הפותחת, והחל לעלות מהספסל למשך רוב אותה העונה. בסיום העונה, העפיל גיבסון עם קבוצתו אל משחקי הפלייאוף, ואף הוביל את קבוצתו לניצחון במשחק החמישי של הסיבוב השני, ויתרון 2-3 בסדרה מול אטלנטה הוקס כשקלע 11 נקודות ברבע האחרון. שיקגו ניצחה גם במשחק השישי והעפילה לגמר המזרח, בו פגשה את מיאמי היט והפסידה לה בחמישה משחקים.

אוקלהומה סיטי ת'אנדר

בפברואר 2017, לאחר כ-7 עונות וחצי בשיקגו, הועבר גיבסון בטרייד לאוקלהומה סיטי ת'אנדר, יחד עם דאג מקדרמוט, בתמורה לקמרון פיין, אנתוני מורו וג'ופרי לוברן. בפלייאוף של אותה עונה הודחו הת'אנדר בסיבוב הראשון, מול יוסטון רוקטס.

מינסוטה טימברוולבס

לקראת עונת 2017/2018 חתם על חוזה לשתי עונות במינסוטה טימברוולבס, עבור כ-28 מיליון דולר. במינסוטה התאחד עם המאמן טום ת'יבודו, אשר היה מאמנו בתקופתו עם הבולס.

ניו יורק ניקס

ב-9 ביולי 2019 חתם על חוזה בניו יורק ניקס.

סטטיסטיקות הקריירה ב-NBA

נכון לסוף עונת 2018/2019.‏